  Анжелика Тихонова корреспондент Удмуртиысь биатлонистка Кристина Знакова 11-тӥ толшоре юниоркаос пӧлын 7 но ӝыны иськемъем спринт амалэн ӵошатсконын 18-тӥ луиз. Со одӥг мишеньзэ ӧз ворса но вормисьлэсь 2 минут 29,3 секундлы кылиз. «Удмуртия» агентстволэн ивортэмезъя, Ижкарын Александр Демидов нимо спортъя огъетын Росси ӵошатсконъёс йылпумъяськизы. Эшшо одӥгез элькунмылэсь данзэ утись Мария Блинова та ӵошатсконын 26-тӥ инты басьтӥз. Огъя верано ке, финишозь 29 нылашъёс вуизы. Вормисе потӥз Ирина Казакевич (Свердловск улосвыл) — со финише 25 минут 28,9 секунд ӵоже вуиз (1 мишеньзэ ӧз ворса). Кыкетӥ луиз Татьяна Воронова (ХМАО-Югра) — вормисьлэсь 12,3 секундлы бере кылиз (вань мишеньзэ ворсаз). Куинетӥ — Елизавета Каплина (ХМАО-Югра) — 36,1 секундлы кылиз (1 мишеньзэ ӧз ворса). Тегъёс: Спорт Ижкар Биатлон Удмуртия Россия  